Document ID: 31986R0953

*****
ΚΑΝΟΝΙΣΜΟΣ (ΕΟΚ) αριθ. 953/86 ΤΗΣ ΕΠΙΤΡΟΠΗΣ
της 2ας Απριλίου 1986
για παρέκκλιση από τον κανονισμό (ΕΟΚ) αριθ. 574/86 όσον αφορά την έκδοση των πιστοποιητικών για τα προϊόντα της ανθοκομίας που υπάγονται στον συμπληρωματικό μηχανισμό που εφαρμόζεται στις συναλλαγές
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
την πράξη προσχώρησης της Ισπανίας και της Πορτογαλίας,
τον κανονισμό (ΕΟΚ) αριθ. 569/86 του Συμβουλίου της 25ης Φεβρουαρίου 1986 για τον καθορισμό των γενικών κανόνων εφαρμογής του συμπληρωματικού μηχανισμού που εφαρμόζεται κατά τις συναλλαγές (1), και ιδίως το άρθρο 7 παράγραφος 1,
τον κανονισμό (ΕΟΚ) αριθ. 3792/85 του Συμβουλίου της 20ής Δεκεμβρίου 1985 που καθορίζει το καθεστώς που εφαρμόζεται στις συναλλαγές των γεωργικών προϊόντων μεταξύ της Ισπανίας και της Πορτογαλίας (2), και ιδίως το άρθρο 13 παράγραφος 1,
Εκτιμώντας:
ότι ο κανονισμός (ΕΟΚ) αριθ. 574/86 της Επιτροπής (3) καθόρισε τις γενικές λεπτομέρειες εφαρμογής του συμπληρωματικού μηχανισμού που εφαρμόζεται στις συναλλαγές ΣΜΣ· ότι ο κανονισμός αυτός καθιστά εφαρμόσιμες ορισμένες διατάξεις του κανονισμού (ΕΟΚ) αριθ. 3183/80 της Επιτροπής της 3ης Δεκεμβρίου 1980 περί κοινών τρόπων εφαρμογής του καθεστώτος των πιστοποιητικών εισαγωγής, εξαγωγής και προκαθορισμού για τα γεωργικά προϊόντα (4), όπως τροποποιήθηκε τελευταία από τον κανονισμό (ΕΟΚ) αριθ. 592/86 (5)· ότι για την αίτηση πιστοποιητικών προβλέπονται δύο προθεσμίες, στο άρθρο 12 παράγραφος 2, στο άρθρο 13 παράγραφος 2, στο άρθρο 14 παράγραφος 1 και στο άρθρο 15 παράγραφος 1 του κανονισμού (ΕΟΚ) αριθ. 3183/80·
ότι τα προϊόντα του τομέα των ζώντων φυτών και των προϊόντων ανθοκομίας που αναφέρονται στο παράρτημα ΧΧΙΙ της πράξης προσχώρησης καλύπτονται από ένα πιστοποιητικό ΣΜΣ κατά την εισαγωγή στην Πορτογαλία· ότι, λαμβάνοντας υπόψη τα εμπορικά χαρακτηριστικά των προϊόντων της ανθοκομίας, οι προθεσμίες αυτές δεν είναι κατάλληλες και ότι πρέπει να γίνει παρέκκλιση και να παραταθεί η προθεσμία καταχώρησης στις 3.30 μ.μ. και η προθεσμία παραλαβής από τον αρμόδιο οργανισμό στις 4.30 μ.μ.·
ότι τα μέτρα που προβλέπονται παρόντα κανονισμό είναι σύμφωνα με τη γνώμη της Επιτροπής Διαχείρισης Ζώντων Φυτών και Προϊόντων Ανθοκομίας,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
1. Κατά παρέκκλιση από τις διατάξεις του άρθρου 3 παράγραφος 1 του κανονισμού (ΕΟΚ) αριθ. 574/86, οι προθεσμίες που καθορίζονται στο άρθρο 12 παράγραφος 2, στο άρθρο 13 παράγραφος 2, στο άρθρο 14 παράγραφος 1 και στο άρθρο 15 παράγραφος 1 του κανονισμού (ΕΟΚ) αριθ. 3183/80 λήγουν:
- στις 3.30 μ.μ. αντί στη 1 μ.μ.,
- στις 4.30 μ.μ. αντί στις 2.30 μ.μ.
2. Οι διατάξεις της παραγράφου 1 εφαρμόζονται στα πιστοποιητικά ΣΜΣ που αφορούν ορισμένα προϊόντα της ανθοκομίας που υπάγονται στις κλάσεις ex 06.02, ex 06.03 και ex 06.04 του κοινού δασμολογίου και αναφέρονται στο παράρτημα ΧΧΙΙ της πράξης προσχώρησης.
Άρθρο 2
Ο παρών κανονισμός αρχίζει να ισχύει την επόμενη ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 2 Απριλίου 1986.

Labels: 3
6